S-10/2009

Mál þetta, sem dómtekið var 3. febrúar sl., höfðaði lögreglustjórinn á Akureyri hér fyrir dómi með ákæru, útgefinni 8. janúar sl., á hendur X;

„fyrir húsbrot og umferðarlagabrot, með því að hafa aðfaranótt þriðjudagsins 23. september 2008, ruðst heimildarlaust inn í íbúð í E á Akureyri og ráfað þar um allt þar til húsráðandi, A, varð hans vör en þá hljóp hann út, og fyrir að hafa ekið bifreiðinni SL-164 um götur Akureyrar sömu nótt sviptur ökuréttindum.

Telst þetta varða við 231. gr. almennra hegningarlaga nr. 19, 1940, og 1. mgr. 48. gr. sbr. 1. mgr. 100 gr. umferðarlaga nr. 50, 1987, sbr. 123. gr. laga nr. 82, 1998, og 3. gr. laga nr. 24, 2007.

Þess er krafist að ákærði verði dæmdur til refsingar.“

Ákærði krefst vægustu refsingar sem lög heimila.

I.

Ákærði hefur fyrir dómi skýlaust játað þær sakir, sem lýst er í ákæruskjali. Er játning ákærða í samræmi við rannsóknargögn lögreglu..

Með játningu ákærða, sem ekki er ástæða til að efa að sé sannleikanum samkvæm, er nægilega sannað að hann hafi framið þau brot sem honum eru gefin að sök. Verður ákærði því sakfelldur í samræmi við ákæru og er þar réttilega heimfært til lagaákvæða.

Verður dómur lagður á málið án frekari sönnunarfærslu í samræmi við ákvæði 164. gr. laga nr. 88, 2008, um meðferð sakamála.

II.

Ákærði, sem er 18 ára, hefur samkvæmt vottorði sakaskrár ríkisins tvívegis hlotið refsidóma. Með dómi hinn 20. desember 2007 var hann dæmdur fyrir þjófnaðarbrot, þjófnaðartilraunir, ölvunarakstur og fyrir brot gegn ávana- og fíkniefnalöggjöf í tveggja mánaða fangelsi, sem var skilorðsbundið í tvö ár, auk þess sem honum var gert að greiða 80.000 króna sekt og var sviptur ökurétti í 15 mánuði. Brot þessi framdi ákærði er hann var 17 ára. Þá var ákærði dæmdur í 50.000 króna sekt hinn 19. júní 2008 fyrir brot gegn ávana- og fíkniefnalöggjöf. Var þar um að ræða skilorðsrof á fyrrnefndum dómi, en fyrri refsing var ekki dæmd upp. Með brotum þeim sem hér eru til umfjöllunar hefur ákærði á ný rofið skilorð fyrrnefnds dóms frá 20. desember 2007 og verður hann nú dæmdur upp og refsing ákveðin með hliðsjón af 60., 77. og 78. gr. almennra hegningarlaga nr. 19, 1940. Þykir refsing ákærða eftir atvikum hæfilega ákveðin þriggja mánaða fangelsi og 60.000 króna sekt til ríkissjóðs.

Ákærði, er ungur að árum. Hann játaði skilmerkilega brot sín strax við lögreglurannsókn og hefur að því er virðist tekið sig á og meðal annars nýverið hafið framhaldsskólanám að nýju. Að þessu virtu og þegar litið er til þess að fyrri brot ákærða voru öll framin áður en hann náði 18 ára aldri þykir, m.a. með hliðsjón af ákvæðum 4., 5., og 8. tl. 1. mgr. 70. gr., og 9. tl. 1. mgr. 74. gr. almennra hegningarlaga nr. 19, 1940, fært að fresta fullnustu fangelsisrefsingarinnar og ákveða að hún falli niður að tveimur árum liðnum frá uppkvaðningu dómsins að telja, haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955. Ákærði skal hins vegar greiða sektina innan fjögurra vikna frá birtingu dóms þessa, en sæti ella fangelsi í fjóra daga.

Engan sakarkostnað leiddi af málarekstri þessum.

Dóm þennan kveður upp Ó-kk-nf Ó-kk-nf, héraðsdómari.

D Ó M S O R Ð :

Ákærði, X, sæti fangelsi í þrjá mánuði, en fresta skal fullnustu þeirrar refsingar og hún niður falla að tveimur árum liðnum frá uppkvaðningu dómsins að telja, haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Ákærði greiði 60.000 króna sekt til ríkissjóðs innan fjögurra vikna frá birtingu dómsins að telja, en sæti ella fangelsi í fjóra daga.